CELEX: 32019R1338
Language: bg
Date: 2019-08-08 00:00:00
Title: Регламент (ЕС) 2019/1338 на Комисията от 8 август 2019 година за изменение на Регламент (ЕС) № 10/2011 относно материалите и предметите от пластмаси, предназначени за контакт с храни (Текст от значение за ЕИП.)

9.8.2019   
               
               
                  BG
               
               
                  Официален вестник на Европейския съюз
               
               
                  L 209/5
               
            
         РЕГЛАМЕНТ (ЕС) 2019/1338 НА КОМИСИЯТА
         от 8 август 2019 година
         за изменение на Регламент (ЕС) № 10/2011 относно материалите и предметите от пластмаси, предназначени за контакт с храни
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1935/2004 на Европейския парламент и на Съвета от 27 октомври 2004 г. относно материалите и предметите, предназначени за контакт с храни, и за отмяна на директиви 80/590/ЕИО и 89/109/ЕИО (1), и по-специално член 5, параграф 1, букви а), г), д) и и), член 11, параграф 3 и член 12, параграфи 3 и 6 от него,
         като има предвид, че:
         
                     (1)
                  
                  
                     В приложение I към Регламент (ЕС) № 10/2011 на Комисията (2) се установява списък на Съюза на разрешените вещества, които могат да бъдат използвани при производството на пластмасови материали и предмети, предназначени за контакт с храни.
                  
               
                     (2)
                  
                  
                     След последното изменение на Регламент (ЕС) № 10/2011 Европейският орган за безопасност на храните („Органът“) публикува научно становище относно позволените употреби на вече разрешено вещество, което може да се използва в материалите, предназначени за контакт с храни. С цел да се гарантира, че Регламент (ЕС) № 10/2011 отразява най-новите констатации на Органа, посоченият регламент следва да бъде изменен.
                  
               
                     (3)
                  
                  
                     Въз основа на две научни становища (3) (4), публикувани от Органа, веществото поли((R)-3-хидроксибутират-ко-(R)-3-хидроксихексаноат) (вещество от материал, предназначен за контакт с храни, № 1059, CAS номер 147398-31-0) бе разрешено с Регламент (ЕС) 2019/37 на Комисията (5) за използване самостоятелно или смесено с други полимери в контакт със сухи или твърди храни, за които в таблица 2 от приложение III към Регламент (ЕС) № 10/2011 е определен моделен разтвор Е. Органът прие ново положително научно становище (6) за разширяване на използването на това вещество самостоятелно или смесено с други полимери при производството на пластмаси, предназначени за контакт с всички видове храни. В посоченото становище Органът стигна до заключението, че това вещество не поражда опасения за безопасността на потребителите, ако се използва самостоятелно или смесено с други полимери в контакт с всички видове храни, при условия на контакт от 6 месеца или повече при стайна или по-ниска температура, включително при пълнене с горещи храни или кратко загряване, ако миграцията на всички олигомери с молекулно тегло под 1 000 Da не надвишава 5,0 mg/kg храна или моделен разтвор. Заключението на Органа се основава на най-лошите условия за изпитване на миграцията, посочени в глава 2, точка 2.1.4 от приложение V към Регламент (ЕС) № 10/2011, при условия на дългосрочен контакт (6 месеца или повече) с храни при стайна или по-ниска температура. В съответствие с разпоредбите на глава 2, точка 2.1.5 от приложение V към посочения регламент, тези най-лоши условия за изпитване на миграцията също така се отнасят и за условията на контакт до 6 месеца при стайна или по-ниска температура. Поради тази причина използването на това вещество самостоятелно или смесено с други полимери при производството на пластмаси, предназначени за контакт с всички видове храни, при условия на контакт до 6 месеца при стайна или по-ниска температура, включително при пълнене с горещи храни или кратко загряване, също не поражда опасения за безопасността на потребителите, ако миграцията на всички олигомери с молекулно тегло под 1 000 Da не надвишава 5,0 mg/kg храна или моделен разтвор. В посоченото становище Органът също така потвърди, че допустимата граница на специфична миграция от 0,05 mg/kg храна, определена за продукта от разграждането кротонова киселина в предишното разрешение на веществото от материал, предназначен за контакт с храни, № 1059, следва да се прилага и при това разширено използване. Поради това вписването за това вещество в точка 1, таблица 1 от приложение I към Регламент (ЕС) № 10/2011 следва да включва употребите на това вещество с всички видове храни и при всякакви условия, в колона 10 от тази таблица.
                  
               
                     (4)
                  
                  
                     В предвиденото в настоящия регламент разрешение за използването на вещество от материал, предназначен за контакт с храни, № 1059 се изисква общата миграция на всички олигомери с молекулно тегло под 1 000 Da да не надвишава 5,0 mg/kg храна или моделен разтвор. Тъй като аналитичните методи за определяне на миграцията на тези олигомери са сложни, компетентните органи невинаги разполагат с описание на тези методи. Без това описание те не могат да проверят съответствието на миграцията на олигомери от материала или предмета с границата на миграция на тези олигомери. Следователно търговските оператори, които пускат на пазара крайни предмети или материали, съдържащи посоченото вещество, следва да предоставят в удостоверяващата документация, посочена в член 16 от Регламент (ЕС) № 10/2011, описание на метода и проба за калибриране, ако методът го изисква.
                  
               
                     (5)
                  
                  
                     Поради това приложение I към Регламент (ЕС) № 10/2011 следва да бъде съответно изменено.
                  
               
                     (6)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложение I към Регламент (ЕС) № 10/2011 се изменя в съответствие с приложението към настоящия регламент.
         
         
            Член 2
            Предназначените за контакт с храни материали и предмети от пластмаси, които са в съответствие с Регламент (ЕС) № 10/2011 в редакцията му преди влизането в сила на настоящия регламент, могат да бъдат пускани на пазара до 29 август 2020 г. и могат да останат на пазара до изчерпване на складовите наличности.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 8 август 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 338, 13.11.2004 г., стр. 4.
         
            (2)  Регламент (ЕС) № 10/2011 на Комисията от 14 януари 2011 г. относно материалите и предметите от пластмаси, предназначени за контакт с храни (ОВ L 12, 15.1.2011 г., стр. 1).
         
            (3)  EFSA Journal (Бюлетин на ЕОБХ), 2016; 14(5):4464.
         
            (4)  EFSA Journal (Бюлетин на ЕОБХ), 2018; 16(7):5326.
         
            (5)  Регламент (ЕС) 2019/37 на Комисията от 10 януари 2019 г. за изменение и поправка на Регламент (ЕС) № 10/2011 относно материалите и предметите от пластмаси, предназначени за контакт с храни (ОВ L 9, 11.1.2019 г., стр. 88).
         
            (6)  EFSA Journal (Бюлетин на ЕОБХ), 2019; 17(1):5551.
      
      
         
            ПРИЛОЖЕНИЕ
            се изменя, както следва:
            В приложение I към Регламент (ЕС) № 10/2011 вписването в таблица 1 относно вещество от материал, предназначен за контакт с храни, № 1059 се заменя със следното:
            
               
                           „1059
                        
                        
                            
                        
                        
                           147398-31-0
                        
                        
                           поли((R)-3-хидроксибутират-ко-(R)-3-хидроксихексаноат)
                        
                        
                           не
                        
                        
                           да
                        
                        
                           не
                        
                        
                            
                        
                        
                           (35)
                        
                        
                           Да се използва единствено самостоятелно или смесено с други полимери в контакт с всички видове храни при условия на контакт до 6 месеца и/или от 6 месеца или повече при стайна или по-ниска температура, включително при пълнене с горещи храни или кратко загряване. Миграцията на всички олигомери с молекулно тегло под 1 000  Da не трябва да надвишава 5,0 mg/kg храна.
                        
                        
                           (23)“